卫宗武
星夕前露坐观行云作
一气有聚散，变化莫能测。
氤氲弥太虚，肤寸繇触石。
翕如华盖张，纷若纤纩擘。
缉缉鲸布鳞，翩翩凤展翼。
祥或旗为黄，祲或珥为赤。
友风而子雨，俄如番墨汁。
白衣与苍狗，怪装殊不一。
露坐晚观天，时近双星夕，
霭霭从何来，於粲绚金碧。
突如怒涛涌，屹若奇峰立。
黼黻盛彰施，文绣烂组织。
良由天孙巧，匪自屏翳出。
我不为柳州，去拙有所乞。
我不效汾阳，荣进占所得。
但愿焕有章，落笔在五色。
毋使若贝锦，胥谗以作慝。
作业哉杼轴空，民力敝东国。
安得化为缯，散温浩万匹。
衣被此一方，群黎遍尔德。
仍须语河鼓，牵牛勤负轭。
勉耕左角田，雨作蒸民粒。
穰穰俱满家，庶以给冗食。